ไฟแนนซ์ทูเดย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

....ต้นกล้า
“จงอยู่กับสิ่งที่มีไม่ใช่สิ่งที่หวัง” ...l...น่าสงสาร เลอศักดิ์ จุลเทศ ผู้อำนวยการ ธนาคารออมสิน ที่ขณะนี้ภาระในการทำงานค่อนข้างรัดตัว แผนปฏิบัติการในการทำงานเพื่อตอบสนองแนวนโยบายรัฐบาลกำลังเดินหน้า แต่ต้องมาเผชิญปัญหาว่า รองผู้อำนวยการธนาคารออมสินที่ดูแลรับผิดชอบในสายงานแก้ไขหนี้ประชาชนต้องไปเรียน วปอ. ทำให้งานแก้ไขปัญหาหนี้วิ่งอย่างกับสามล้อ แม้พยายามเข็นแต่ก็ยังติดๆ ขัดๆ ในขณะที่รัฐบาล และ กรณ์ จาติกวณิช รมว.คลัง กำลังคิกออฟแนวทางการแก้ไขปัญหาหนี้อย่างเต็มที่ โดยจะเชิญนายกรัฐมนตรี อภิสิทธิ์ มาเป็นแม่งานใหญ่ ในต้นเดือนหน้า ...เห็นท่าไม่ดี ยึดงานที่เป็นภารกิจหลักคืนมันเลยเพ่
...l...หลังจาก บัณฑูร ล่ำซำ ประธานเจ้าหน้าที่บริหาร ธนาคารกสิกรไทย ต้องแอ่นอกมารับเก้าอี้กรรมการผู้จัดการ ธนาคารกสิกรไทยรอบสอง โดยมอบหมายให้ม้า 4 ตัว ออกสตาร์ตจากลู่วิ่ง เพื่อชิงตำแหน่งกรรมการผู้จัดการ ปรากฏว่าถึงขณะนี้มีม้าดีถอดใจไป 2 ตัว หนึ่งในนั้นเป็น กฤษฎา ล่ำซำ ทายาทโดยตรงที่ประกาศตนไม่เอ๊า ไม่เอา ขณะที่อีกหน่อหนึ่งนั้นเป็นนักเรียนทุนกสิกรไทย จึงเหลือคู่แข่งอยู่แค่ 2 หน่อ ว่ากันว่าถ้าไม่มีอะไรผิดพลาด พ่อหนุ่มน้อยปากแดงอาจต้องแห้วแล้วเปิดทางให้บุรุษที่ทำงานอยู่เบื้องหลังเปล่งประกายเป็นดาวฉายในแบงก์กสิกรไทย ยกเว้นเฮีย “อ๋อกฤษฎา ล่ำซำ” เกิดคึกขึ้นมาอีกรอบ
...l...เทศกาลการโยกย้ายแต่งตั้งข้าราชการระดับสูงในกระทรวงการคลังเกิดขึ้นมาอีกรอบ คราวนี้มี 2 หน่อที่ต้องเกษียณอายุ หนึ่งคือ รวิฐา พงศ์นุชิต ผู้ตรวจราชการกระทรวงการคลัง สอง ศุภชัย จงศิริ รองปลัดกระทรวงการคลัง ที่ดูงานทางด้านไอที งานนี้มีเค้าลางๆ ว่าจะมีการขยับยกใหญ่ ดีไม่ดีอธิบดีที่เป็นเจ้ากรมใหญ่อาจต้องนั่งร้องไห้ เพราะถูกโยกมาเป็นผู้ตรวจราชการ...เร่งฝีเท้ากันหน่อยนะคุณพี่ ไม่เช่นนั้นมีหวังอนาคตดับ
...l...ช่วงนี้ โสฬส สาครวิศว กรรมการผู้จัดการ เอสเอ็มอีแบงก์ หน้าใสมีกำลังใจขึ้นอักโข เมื่อเจ้านายโดยตรง กรณ์ จาติกวณิช รมว.คลัง ออกปากชื่นชมว่าทำงานได้ดี สามารถเข้าไปสนับสนุนรัฐบาลได้อย่างเต็มเม็ดเต็มหน่วย จากก่อนหน้านี้มีอะไรก็โดนเหน็บๆ ทำให้พนักงาน และผู้บริหารเอสเอ็มอีแบงก์ รวมพลังกันเป็นหนึ่งสนองนโยบายรัฐบาลเต็มที่ ทั้งแก้หนี้ ปล่อยกู้...เอ้า ฮุยเลฮุย